Κόζλουκ Βοσνίας

Το Κόζλουκ (βοσν. Kozluk, σερβ. Козлук) είναι μεγάλο χωριό που ανήκει στον Δήμο του Ζβόρνικ, στο ανατολικό σύνορο της Σερβικής Δημοκρατίας της Βοσνίας και Ερζεγοβίνης.Επίσημα δεδομένα από το βιβλίο Ethnic composition of Bosnia-Herzegovina population, by municipalities and settlements, 1991. Απογραφή: Zavod za statistiku Bosne i Hercegovine - Bilten no.234, Sarajevo 1991

 Δημογραφία και γεωγραφία 
Σύμφωνα με την απογραφή του 2013 ο πληθυσμός του Κόζλουκ ήταν 2.473 κάτοικοι, έναντι 3.017 κατοίκων το 1991 και 2.115 κατοίκων το 1971. Το χωριό είναι κτισμένο σε μέσο υψόμετρο περίπου 130 μέτρα πάνω από την επιφάνεια της θάλασσας, στη δυτική πλευρά της κοιλάδας του ποταμού Δρίνου (της Πόντρινιε), και απέχει σε ευθεία γραμμή περί τα 12 χιλιόμετρα βόρεια από το κέντρο της πόλεως Ζβόρνικ.

Ιστορία
Στην τοποθεσία του Κόζλουκ ανακαλύφθηκαν υπολείμματα οχυρωματικού τείχους της Νεολιθικής εποχής. Κατά τον ύστερο Μεσαίωνα η περιοχή ήταν μέρος του Βασιλειου της Βοσνίας και στην ευρύτερη περιοχή έχουν βρεθεί 15 στέτσακ, σε 4 διαφορετικές τοποθεσίες. Η περιοχή κατακτήθηκε από τους Οθωμανούς το 1460. Το Κόζλουκ δεν αναφέρεται στον κατάλογο του 1604 με τους οικισμούς του Σαντζακίου του Ζβόρνικ, αλλά άρχισε να αναπτύσσεται αργότερα τον 17ο αιώνα ως σταθμός καραβανιών επί της οδού Ζβόρνικ-Μπιέλινα-Ράτσα. Το Κόζλουκ αναγράφεται για πρώτη φορά στα γραπτά του Γάλλου διπλωμάτη Κικλ, ο οποίος διανυκτέρευσε στο χωριό το 1658 οδεύοντας προς την Κωνσταντινούπολη. Σύμφωνα με τον Κικλ υπήρχε ήδη τζαμί στο χωριό. Το 1664 το Κόζλουκ δέχθηκε την επίσκεψη του περιηγητή Εβλιγιά Τσελεμπή, ο οποίος έγραψε ότι ήταν μια μικρή κώμη με λιγοστά μαγαζιά, που πήρε το όνομά του «επειδή εκεί φύτρωναν πολλες φουντουκιές (Kozlidže)». Αλλά σύμφωνα με άλλη παράδοση, το χωριό οφείλει την ονομασία του σε ένα είδος άγριου φυτού, που είχε την κοινή ονομασία «kozjim lukom» (δηλαδή «κρεμμύδι της γίδας»). Το «Κοζλούκ» είναι εξάλλου συνηθισμένο τοπωνύμιο στη σημερινή Τουρκία. Αργότερα ένας πύργος προστέθηκε στο κέντρο του χωριού, κοντά στο τζαμί.

Μετά το συνέδριο της Κανλίτσα, που διέταξε την απέλαση όλων των Μουσουλμάνων από το γειτονικό νέο κράτος της Σερβίας, 141 οικογένειες Μουσουλμάνων εγκαταστάθηκαν ως πρόσφυγες στο Κόζλουκ. Κατά την Αυστροουγγρική κυριαρχία το Κόζλουκ ήταν έδρα δήμου (ιδιότητα που διετήρησε και επί Βασιλείου της Γιουγκοσλαβίας, αλλά με μειωμένα τα όρια του δήμου). Το 1903 ανεγέρθηκε στο χωριό ο Ορθόδοξος Ναός των Αγίων Αποστόλων Πέτρου και Παύλου, του οποίου ο πρώτος χρονικά ιερέας, ο Πέτρος Λαζάρεβιτς, εκτελέσθηκε στην Τούζλα το 1914, ως ύποπτος για ανάμιξη στη Δολοφονία στο Σαράγεβο. Ο μουσουλμανικός πληθυσμός του χωριού υπεστήριζε στην πλειονότητά του τη Γιουγκοσλαβική μουσουλμανική οργάνωση.

Ο Δήμος του Κόζλουκ καταργήθηκε το 1962, αν και σύμφωνα με την απογραφή του 1961 είχε 17.461 κατοίκους. Το τζαμί ξανακτίσθηκε το 1968, αλλά ολόκληρος ο μουσουλμανικός πληθυσμός του χωριού απελάθηκε στην Ουγγαρία τον Ιούνιο του 1992, οπότε το τζαμί κατεδαφίσθηκε λίγο αργότερα.

Παραπομπές

Κοζλουκ